ΓΡΑΠΤΗ ΕΡΩΤΗΣΗ P-2088/01

υποβολή: Bart Staes (Verts/ALE) προς την Επιτροπή

(5 Ιουλίου 2001)

Θέμα: Κανονισμός σχετικά με την απόσυρση από την παραγωγή ευρωπαϊκών γεωργικών γαιών

Η Ευρωπαϊκή Ένωση επιτρέπει να χρησιμοποιούνται για την παραγωγή οσπριοειδών αγροτεμάχια που αποσύρονται από την παραγωγή στο πλαίσιο του προαναφερθέντος κανονισμού, με τελικό στόχο την παραγωγή ξηράς ζωοτροφής. Ωστόσο, αυτό το θετικό μέτρο περιορίζεται εσφαλμένως σε αγροτικές εκμεταλλεύσεις οι οποίες έχουν στραφεί στον βιολογικό τρόπο παραγωγής.

Με τον περιορισμό αυτό η καλλιέργεια οσπριοειδών δεν προσφέρει λύση σε μερικά πιεστικά γεωργικά προβλήματα, όπως το λίπασμα από κοπριά, η ραγδαία επιδείνωση της γονιμότητας του εδάφους και η μεγάλη εξάρτηση από συμπεπυκνωμένες τροφές (πρωτεΐνες) που εισάγονται από τις Ηνωμένες Πολιτείες. Επιπλέον, η δύσκολη σχέση μεταξύ των παραδοσιακών αγροτών και των αγροτών που έχουν στραφεί στη βιολογική γεωργία, επιδεινώνεται περισσότερο.

Κατά συνέπεια, η διεύρυνση του προαναφερθέντος κανονισμού σε όλες τις αγροτικές εκμεταλλεύσεις καθίσταται επείγουσα.

Πρόκειται η Επιτροπή να επεκτείνει την εφαρμογή του εν λόγω κανονισμού για όλες τις αγροτικές εκμεταλλεύσεις, εφόσον ο περιορισμός του στους αγρότες που ασχολούνται με τη βιολογική γεωργία δεν προσφέρει λύση σε μερικά πιεστικά γεωργικά προβλήματα, τα οποία αναφέρθηκαν ανωτέρω; Εάν όχι, γιατί αντιτίθεται η Επιτροπή στην επέκταση του κανονισμού σχετικά με την καλλιέργεια οσπριοειδών σε εδάφη τα οποία έχουν αποσυρθεί από την παραγωγή, σε όλες τις γεωργικές εκμεταλλεύσεις; Ποιες εναλλακτικές λύσεις μπορεί ναποβάλει η Επιτροπή για την αντιμετώπιση ορισμένων πιεστικών γεωργικών προβλημάτων, όπως το λίπασμα από κοπριά, η ραγδαία επιδείνωση της γονιμότητας του εδάφους και η μεγάλη εξάρτηση από συμπεπυκνωμένες τροφές (πρωτεΐνες) από τις Ηνωμένες Πολιτείες;

Απάντηση του κ. Fischler εξ ονόματος της Επιτροπής

(1η Αυγούστου 2001)

Ο κανονισμός (ΕΚ) αριθ. 1038/2001 του Συμβουλίου της 22ας Μαΐου 2001, που τροποποιεί τον κανονισμό (ΕΚ) αριθ. 1251/1999 για τη θέσπιση καθεστώτος στήριξης των παραγωγών ορισμένων αροτραίων καλλιεργειών(1), δεν έχει ως στόχο την κάλυψη του ελλείμματος σε φυτικές πρωτεΐνες, μετά από την απαγόρευση της χρησιμοποίησης κρεατάλευρων στις ζωοτροφές.

Είναι ωστόσο προφανές το γεγονός ότι η κρίση της Σπογγώδους Εγκεφαλοπάθειας των Βοοειδών (ΣΕΒ), είχε ως αποτέλεσμα να ασκήσει η κοινή γνώμη έντονη κριτική στιςφιστάμενες μεθόδους γεωργικής παραγωγής, ιδίως όσον αφορά τη διατροφή των ζώων και καταδεικνύει την αναγκαιότητα της επιστροφής σε γεωργικές πρακτικές που θα σέβονται περισσότερο το περιβάλλον. Στο πλαίσιο αυτό, η ενθάρρυνση του βιολογικού τρόπου παραγωγής, με τη χρησιμοποίηση του καθεστώτος παύσης της καλλιέργειας γαιών για την παραγωγή φυτικών ζωοτροφών σύμφωνα με την εν λόγω μέθοδο παραγωγής, δύναται να αποτελέσει ένα από τα κατάλληλα μέσα.

Με βάση το ίδιο σκεπτικό, έχει προβλεφθεί η αύξηση των δυνατοτήτων χρησιμοποίησης γαιών σε αγρανάπαυση, που προβλέπονται από το καθεστώς στήριξης των παραγωγών ορισμένων αροτραίων καλλιεργειών, όπως θεσπίστηκε με τον κανονισμό (ΕΚ) αριθ. 1251/1999.

Το μέτρο αυτό περιοριζόταν αποκλειστικά στις γεωργικές εκμεταλλεύσεις των οποίων το σύνολο της παραγωγής πληροί τις διατάξεις του κανονισμού (ΕΟΚ) αριθ. 2092/91 του Συμβουλίου της 24ης Ιουνίου 1991 περί του βιολογικού τρόπου παραγωγής γεωργικών προϊόντων και των σχετικών ενδείξεων στα γεωργικά προϊόντα και στα είδη διατροφής(2), έτσι ώστε να αποφευχθεί κάθε κατάχρηση που θα μπορούσε να θέσει σε κίνδυνο τον εν λόγω τρόπο παραγωγής.

Η πρόβλεψη ενός γενικότερου μέτρου για τις γαίες σε αγρανάπαυση, θα έθετε σε κίνδυνο τους σκοπούς του καθεστώτος παύσης της καλλιέργειας γαιών, το οποίο θα πρέπει να εξακολουθήσει να αποτελεί ένα μέσο ελέγχου της παραγωγής.

Στοφιστάμενο πλαίσιο, η Επιτροπή δεν κρίνει επομένως απαραίτητη τη λήψη άλλων μέτρων.

(1) ΕΕ L 145 της 31.5.2001.

(2) ΕΕ L 198 της 22.7.1991.